# PAKKUMUSKUTSE

Tere!

Justiits-ja Digiministeerium otsib koostööpartnerit Riigi Infosüsteemi Haldussüsteemi (RIHA) sulgemise ja riigi andmete teabevärava (ATV) käivitamisega seotud õiguslike muudatuste vajaduse kaardistamiseks. Sealhulgas on tarvilik muuta avaliku teabe seadust (AvTS) ATV-le õigusliku aluse ja üldkohustuste andmisega ning asendada Vabariigi Valitsuse 28. veebruari 2008. a määrus nr 58 “Riigi infosüsteemi haldussüsteem” (RIHA määrus) sobival kujul ATV-d ja sellega seotud kohustusi sisaldava määrusega.

Tehtavate õigusmuudatuste eesmärk on:

* avaliku teabe seaduses ATV õigusliku aluse loomine ning RIHA õigusliku aluse eemaldamine;
* RIHA kooskõlastamise kohustuse lõpetamine ning andmekogude õigusaktide kooskõlastamise nõude täpsustamine eesmärgiga tagada ühelt poolt senisest lihtsam andmekogude kooskõlastamise protsess ning teisalt praegustele RIHA kooskõlastajatele (sh AKI, MARU, RIA) efektiivne võimalus jälgida riigi infosüsteemi arengut ja teostada vajadusel järelevalvet;
* andmehalduse nõuete, sh andmekogude kirjeldamise, ajakohase avalikustamise ja andmekvaliteedi tagamise kohustuse, täpsustamine eesmärgiga seada senisest selgemad nõuded asutuste kohustustele andmete teabeväravas;
* ATV regulatsiooni, EL avaandmete direktiivi ja andmehalduse määruse nõuete omavahelise vastavuse tagamine.

Justiits- ja Digiministeerium on mh 2022 – 2023 põhjalikult analüüsinud RIHA kooskõlastamisega seotud probleeme ja võimalikke lahendusi. Töö käigus loodud analüüsidokument on lisatud käesolevale pakkumuskutsele.

Oma ekspertiisist, rahvusvahelisest parimast praktikast või teiste riikide näidetest lähtuvalt peab koostööpartner täpsustama seni tehtud analüüsi, tooma välja kaasnevad muudatusvajadused ning koostama AvTS muutmise ja RIHA määruse muutmise või uue määrusega vahetamise VTK kavandi ülal kirjeldatud vajaduste ulatuses koos mõjuhinnanguga. Tellitava töö eesmärk ja sisu on VTK kavandi õigusnõustamine.

Koostööpartner peab algse VTK kavandi Justiits- ja Digiministeeriumile esitama hiljemalt 29.08.2025, mille järel korraldab ministeerium tagasiside kogumise ja koostööpartnerile edastamise hiljemalt 12.09.2025. Koostööpartneri ülesandeks on VTK kavandi uuendamine vastavalt saabunud tagasisidele hiljemalt 01.10.2025.

Koostööpartnerilt eeldame riigi infosüsteemi alaseid teadmisi, sh AvTS ja RIHA määruse parimat tundmist. Tööde mahtu ei ole võimalik hinnata.

Omapoolne pakkumine palun esitada hiljemalt 31.07 kella 10:00ks ja saata aadressidele [kuldar.aas@justdigi.ee](mailto:kuldar.aas@justdigi.ee) ja [ott.velsberg@justdigi.ee](mailto:ott.velsberg@justdigi.ee).

Valiku tegemiseks palun esitada pakkumus, koos järgmise informatsiooniga:

* eksperdi nimi, tema sobivuse kirjeldus (50% hindamiskriteerium) ning
* tunnihind koos käibemaksuga (50% hindamiskriteerium).
* Sõltumatuse kinnitus – pakkumuse esitaja kinnitab, et ta kohustub töö teostamisel tegutsema sõltumatu eksperdina ning lähtuma tööde raames ettepanekute tegemisel tellija juhtnööre järgides oma parimatest õigusteaduslikest ja valdkondlikest teadmistest, kogemustest ja meetoditest. Pakkuja kinnitab, et tagab, et mistahes temapoolne äri- või muu tegevus ei ole suunatud kolmandate isikute huvide esindamisele tööde teostamisel.

Teenuse osutamisel kohalduvad Justiits- ja Digiministeeriumi lepingute üldtingimused <https://www.justdigi.ee/majandusteave-ja-riigihanked#justiitsministeeriumi_lepingute_uldtingimused>. Lisaks üldtingimustele kohalduvad järgmised eritingimused:

* Ministeeriumil on õigus huvide konflikti vältimise kohustuse rikkumise korral nõuda töövõtjalt leppetrahvi kuni 20% teostatud tööde maksumusest ja lepingu erakorralist lõpetamist.
* Pakkuja tagab, et lepingut täidab pakkumuses nimetatud ekspert (eksperdid) isiklikult. Pakkumuses esitatud eksperdi vahetumise korral tagama, et teenust osutab pakkumuses esitatud eksperdiga vähemalt samaväärse pädevuse ja kogemusega isik. Eksperdi vahetumise vajadustest tuleb ministeeriumi esindajat teavitada esimesel võimalusel ning esitada uue eksperdi pädevust ja kogemust tõendavad andmed ja dokumendid. Eksperdi vahetamiseks on vajalik käsundiandja nõusolek. Teavitus ja nõusolek esitatakse kirjalikku taasesitamist võimaldavas vormis.
* Teenuse eest tasutakse ühes osas peale tööde vastuvõtmist.

Pakkuja arvestab võimalusega, et ministeeriumisisesest korrast võib teenuse osutajaga lepingu sõlmimine olla kohustuslik.

Siinse pakkumise puhul ei viida läbi hanget riigihangete seaduse alusel, kuna tegemist on sama seaduse § 11 lg 1 p 11 teise alternatiiviga (tellitakse […] õigusteenust, mis on seotud avaliku võimu teostamisega).

Hindamiskriteeriumid ja metoodika

* 1. Pakkuja eksperdi sobivus (50% hindamiskriteerium)

|  |  |
| --- | --- |
|  | **Väärtus-punktide arv** |
| SUUREPÄRANE: Pakkumuses on eksperdi pädevused ja senine kogemus detailselt kirjeldatud ja see annab alust eeldada, et pakkuja viib läbi kõrge kvaliteediga töö. Kirjelduses on detailselt ja põhjendustega välja toodud, milliseid eksperdi oskused ja kogemused aitavad eesmärgi saavutamisse. | 50 |
| HEA: Pakkumuses on eksperdi pädevusi ja varasemat kogemust kirjeldatud ning see on töö teostamiseks üldiselt sobiv. Kirjelduses esinevad üksikud mittepõhimõttelised puudujäägid või vastuolud. | 25 |
| RAHULDAV: Pakkumuses esitatud eksperdi kirjeldus pole ammendav, varasem kogemus sarnaste tööde teostamisel on vähene või liiga üldine. Hankijal ei kujunenud esitatud pakkumuse alusel kindlat veendumust, et pakkuja suudab töö kvaliteetselt ja õigeaegselt teostada. | 10 |

* 1. Tunnihind koos käibemaksuga (50% hindamiskriteerium

Madalaima maksumusega pakkumus saab maksimaalse arvu väärtuspunkte 50, järgmised pakkumused saavad väärtuspunkte proportsionaalselt vähem. Järgmiste pakkumuste punktisummad arvutatakse valemiga: "osakaal" - ("pakkumuse väärtus" - madalaim väärtus") / "suurim väärtus" \* "osakaal".